b"\n_START_ARTICLE_\nAlexander Patch\n_START_SECTION_\nTidlige karriere\n_START_PARAGRAPH_\nPatch blev f\xc3\xb8dt p\xc3\xa5 Fort Huachuca, en milit\xc3\xa6r lejr i Arizona hvor hans far havde kommandoen over en enhed. Han overvejede aldrig en karriere udenfor milit\xc3\xa6ret, og fik sin udpegelse til West Point i 1909. Han \xc3\xb8nskede at f\xc3\xb8lge efter sin far i kavaleriet, men erkendte at det var ved at blive for\xc3\xa6ldet, og han blev derfor udn\xc3\xa6vnt til en post i infanteriet i 1913._NEWLINE_Under 1. verdenskrig gjorde Patch tjeneste som infanteriofficer og instrukt\xc3\xb8r p\xc3\xa5 h\xc3\xa6rens maskingev\xc3\xa6rskole. Da han havde kommandoen over tropper ved fronten blev hans lederevner opdaget af George C. Marshall, som dengang var medlem af general John Pershings stab. Under opbygningen af den amerikanske h\xc3\xa6r f\xc3\xb8r USA's indtr\xc3\xa6den i 2. verdenskrig blev Marshall udn\xc3\xa6vnt til h\xc3\xa6rens stabschef. Marshall forfremmede Patch til brigadegeneral og sendte ham til Fort Bragg for at f\xc3\xb8re tilsyn med tr\xc3\xa6ningen af nye soldater der.\n_START_SECTION_\n2. verdenskrig\n_START_PARAGRAPH_\nI 1942 blev Patch sendt til Stillehavet for at organisere forst\xc3\xa6rkningen og forsvaret af Ny Kaledonien. Han overtog kommandoen over en l\xc3\xb8s samling enheder og ud af dem formede han Americal Divisionen (et navn som blev valgt efter forslag fra Patch efter at det var blevet foresl\xc3\xa5et af en soldat i divisionen.) Denne enhed kom f\xc3\xb8rst i kamp under slaget om Guadalcanal. Fra oktober 1942 blev de indsat for at afl\xc3\xb8se den tapre og malariaramte 1. marinedivision. I december blev Patch forfremmet til at lede 14. korps, og fik kommandoen over hele offensiven p\xc3\xa5 Guadalcanal. Patch tog selv kommandoen over tropper i den farlige offensiv i slaget ved Mount Austen, Galloping Horse og Sea Horse for at erobre adskillige bef\xc3\xa6stede bakker og h\xc3\xb8jderygge fra japanske styrker. Under hans ledelse blev japanerne fordrevet fra \xc3\xb8en i februar 1943._NEWLINE_General Marshall var imponeret af Patch indsats p\xc3\xa5 Guadalcanal og beordrede ham til Europa, hvor han overtog kommandoen over 7. arm\xc3\xa9 fra general Mark Clark. Under Patch gik 7. arm\xc3\xa9 i land i Sydfrankrig i Operation Dragoon den 15. august 1944. Patch anf\xc3\xb8rte h\xc3\xa6ren under en hurtig offensiv op gennem Rhone dalen. Den 9. september 1944 m\xc3\xb8dte 7. arme enheder fra Pattons 3. arm\xc3\xa9 i n\xc3\xa6rheden af Dijon. Patch blev ramt af en personlig tragedie, da hans s\xc3\xb8n kaptajn Alexander M. Patch III blev dr\xc3\xa6bt i kamp den 22. oktober 1944, mens han gjorde tjeneste i et infanterikompagni i 79. infanteridivision._NEWLINE_Patch beholdt kommandoen over 7. arm\xc3\xa9 indtil krigens slutning.\n_START_SECTION_\nD\xc3\xb8d og efterm\xc3\xa6le\n_START_PARAGRAPH_\nI august 1945 vendte Patch tilbage til USA for at overtage kommandoen over 4. arm\xc3\xa9, men han blev snart indlagt med lungeproblemer. Han d\xc3\xb8de af lungebet\xc3\xa6ndelse den 21. november 1945 p\xc3\xa5 Brooke General Hospital ved Fort Sam Houston, Texas. Han ligger begravet p\xc3\xa5 West Point Cemetery._NEWLINE_Kurm\xc3\xa4rker Kaserne, i Stuttgart-Vaihingen i Tyskland blev omd\xc3\xb8bt til Patch Barracks den 4. juli 1952. Patch Barracks rummer hovedkvarteret for de amerikanske styrker i Europa. Patch Barracks har ogs\xc3\xa5 en grundskole og en high school opkaldt efter General Patch. Transportskibet USNS General Alexander M. Patch var ogs\xc3\xa5 opkaldt efter ham._NEWLINE_Patch blev forfremmet til brigadegeneral den 4. august 1941, til generalmajor den 10, marts 1942, til generall\xc3\xb8jtnant den 18. august 1944 og posthumt til general den 19. juli 1954."